ΕΛΛΗΝΙΚΗ ΔΗΜΟΚΡΑΤΙΑ

ΕΙΡΗΝΟΔΙΚΕΙΟ ΚΟΥΦΑΛΙΩΝ ΚΟΥΦΑΛΙΑ, 25-04-2021

ΤΖΙΒΑΡΟΠΟΥΛΟΥ 59 Αριθ. Πρωτ..: 25/25-04-2021

Τηλ. 2391052867

 FAX: 2391052904

 E-MAIL: eirinodikeiokoufalion@hotmail.gr

 **Η Διευθύνουσα το Ειρηνοδικείο Κουφαλίων**

ΑΦΟΥ ΕΛΑΒΕ ΥΠΟΨΗ

1) Την με αριθμό Δ1α/ΓΠ.οικ. 26380 (ΦΕΚ Β 1682/24-04-2021) Κοινή Υπουργική Απόφαση των Υπουργών Οικονομικών – Ανάπτυξης και Επενδύσεων – Προστασίας του Πολίτη - Εθνικής Άμυνας – Παιδείας και Θρησκευμάτων – Εργασίας και Κοινωνικών Υποθέσεων - Υγείας –Περιβάλλοντος και Ενέργειας – Πολιτισμού και Αθλητισμού – Δικαιοσύνης – Εσωτερικών – Μετανάστευσης και Ασύλου – Υποδομών και Μεταφορών – Ναυτιλίας και Νησιωτικής Πολιτικής – Αγροτικής Ανάπτυξης και Τροφίμων, με θέμα «**Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από** τη Μεγάλη Δευτέρα 26 Απριλίου 2021 και ώρα 6:00 έως και τη Δευτέρα 3 Μαΐου 2021 και ώρα 6:00**», καθώς και το άρθρο 14 παρ. 1 την ανωτέρω ΚΥΑ, 2**) τις υπηρεσιακές ανάγκες και την εύρυθμη λειτουργία του Ειρηνοδικείου Κουφαλίων, 3) τους προφανείς κινδύνους που εγκυµονεί πλέον για όλους η προσωπική επαφή,

**Α Π Ο Φ Α Σ Ι Ζ Ε Ι**

ότι για το χρονικό διάστημα της προσωρινής αναστολής της λειτουργίας των Δικαστηρίων, η οποία, σύμφωνα με το άρθρο 14 παρ. 1 της προαναφερόμενης ΚΥΑ, εν προκειμένω διαρκεί από το Σάββατο 24 Απριλίου 2021 και ώρα 6:00 έως και τη Δευτέρα 3 Μαΐου 2021 και ώρα 6:00**:**

**Α) Α Ν Α Σ Τ Ε Λ Λ Ο Ν Τ Α Ι προσωρινά:**

**1.** Οι δίκες ενώπιον του Ειρηνοδικείου Κουφαλίων, πλην των δικών που ρητώς εξαιρούνται, κατά τα αναφερόμενα στην υπό στοιχ. Β΄ της παρούσας.

**2.** Η διενέργεια Ενόρκων βεβαιώσεων, πλην αυτών οι οποίες πρόκειται να χρησιμοποιηθούν σε δίκες που εξαιρούνται από την αναστολή (κατά τα διαλαμβανόμενα στην υπό στοιχ. Β΄ της παρούσας) κατά έγγραφη δήλωση του πληρεξουσίου δικηγόρου ή του αιτούντος και μόνο κατόπιν τηλεφωνικού ραντεβού.

**3.** Η κατάθεση αίτησης χορήγησης οποιουδήποτε πιστοποιητικού/βεβαίωσης κλπ., πλην άκρως επειγουσών περιπτώσεων οι οποίες θα κρίνονται από τον Ειρηνοδίκη Υπηρεσίας, κατόπιν τηλεφωνικής επικοινωνίας.

Ισχύει η ηλεκτρονική κατάθεση και παραλαβή πιστοποιητικών μη δημοσίευσης διαθήκης, αποποίησης, ενδίκων μέσων και ανακοπών κατά διαταγής πληρωμής μέσω της διαδικτυακής πύλης www.solon.gov.gr.

**4.** Για όλα τα επείγοντα θέματα αποφασίζει ο Ειρηνοδίκης Υπηρεσίας.

**Β. Ε Ξ Α Ι Ρ Ο Υ Ν Τ Α Ι από την προσωρινή αναστολή:**

**1.** Οι δίκες της τακτικής διαδικασίας που εκδικάζονται σύμφωνα με τις διατάξεις του ν. 4335/2015 (νέα τακτική).

**2.** Οι δίκες ανακοπών κατά της εκτελεστικής διαδικασίας, στις οποίες δύνανται να εξετάζονται μάρτυρες στο ακροατήριο.

**3.** Οι δίκες εργατικών διαφορών, στις οποίες δύνανται να εξετάζονται μάρτυρες στο ακροατήριο.

**4.** Οι δίκες ασφαλιστικών μέτρων που έχουν ως αντικείμενο εργατικές διαφορές, ανακοπές και αιτήσεις αναστολής κατά της εκτελεστικής διαδικασίας, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης κατ’ αντιδικία, συντηρητική κατάσχεση κινητής ή ακίνητης περιουσίας, ευρωπαϊκή διαταγή δέσμευσης λογαριασμού κατ’ άρθρο 738Α ΚΠολΔ, τις ανακλήσεις αυτών, τις σχετικές με αυτές διαφορές του άρθρου 702 ΚΠολΔ, καθώς και τις δίκες της παρ. 3 του άρθρου 943 ΚΠολΔ, στις οποίες δύνανται να εξετάζονται μάρτυρες στο ακροατήριο.

**Επισημαίνεται** ότι η συζήτηση των αιτήσεων που αφορούν σε συναινετική εγγραφή, ανάκληση, εξάλειψη και μεταρρύθμιση προσημείωσης υποθήκης, θα διεξάγεται ενώπιον του Ειρηνοδίκη Υπηρεσίας εγγράφως, κατά παρέκκλιση της παρ. 2 του άρθρου 115 ΚΠολΔ και οι διάδικοι θα παρίστανται με δήλωση, σύμφωνα με την παρ. 2 του άρθρου 242 ΚΠολΔ (ΥΑ 16737, ΦΕΚ Β 1226/30.03.2021).

Στις υποπεριπτώσεις 2 και 4 υπάγεται και η εκδίκαση παραδεκτώς σωρευομένων στο ίδιο δικόγραφο αιτημάτων.

**5.** Οι δίκες εκουσίας δικαιοδοσίας, οι δίκες που αφορούν ειδικούς νόμους που δικάζονται με την διαδικασία της εκούσιας δικαιοδοσίας και οι δίκες του ν. 3869/2010 και του άρθρου 1 του ν. 4745/2020, στις οποίες δεν εξετάζονται μάρτυρες, αποκλειστικά με τη δυνατότητα προσκόμισης ενόρκων βεβαιώσεων.

**Κατ’ εξαίρεση,** στις δίκες εκουσίας δικαιοδοσίας που έχουν ως αντικείμενο την κήρυξη ιδιόγραφης διαθήκης ως κυρίας (άρθρο 803 παρ. 3 ΚΠολΔ) και στις δίκες των άρθρων 68 επ. του ν. 4307/2014 δύνανταινα εξετάζονται μάρτυρες στο ακροατήριο.

Στην ως άνω υπό στοιχ. 5 εδ. α΄ περίπτωση πρέπει να λαμβάνει χώρα την προτεραία της δικασίμου και **έως την ώρα 12:00 μ.μ.** έγγραφη δήλωση των πληρεξουσίων δικηγόρων των διαδίκων, η οποία θα περιλαμβάνει όλα τα στοιχεία ταυτοποίησης της υπόθεσης και θα κοινοποιείται στη γραμματεία του δικαστηρίου με τη χρήση ηλεκτρονικής αλληλογραφίας, ότι η συγκεκριμένη υπόθεση θα εκδικαστεί χωρίς την εξέταση μαρτύρων. Εφόσον όλοι οι διάδικοι έχουν υποβάλει την ανωτέρω δήλωση, η υπόθεση συζητείται παρουσία των πληρεξουσίων δικηγόρων των διαδίκων, χωρίς την εξέταση μαρτύρων.

Οι υποθέσεις στις οποίες δεν λαμβάνει χώρα την προτεραία της δικασίμου η κατά τα παραπάνω έγγραφη δήλωση των πληρεξουσίων δικηγόρων των διαδίκων, αποσύρονται από το πινάκιο και δεν συζητούνται, χωρίς να απαιτείται η παρουσία των πληρεξούσιων δικηγόρων των διαδίκων. Δεν απαιτείται υποβολή δήλωσης εκ μέρους του εισαγγελέα, όταν παρίσταται ως διάδικος.

Συναινετικά αιτήματα αναβολής για τις υπό στοιχ. 2,3,4,5 περιπτώσεις υποβάλλονται σύμφωνα με την παρ. 3 του άρθρου 83 του ν. 4790/2021.

**6.** Η χορήγηση ή ανάκληση προσωρινών διαταγών, οι οποίες συζητούνται δια υπομνημάτων των πληρεξουσίων δικηγόρων των διαδίκων και χωρίς την εξέταση μαρτύρων. Επίσης, θα χορηγείται οίκοθεν παράταση των προσωρινών διαταγών, που έχουν ήδη χορηγηθεί με ισχύ μέχρι τη συζήτηση της υπόθεσης από τον Πρόεδρο Υπηρεσίας της ημέρας της συζήτησης, χωρίς ακρόαση των διαδίκων.

**7.** Όλες οι διαδικαστικές πράξεις και ενέργειες που ορίζονται στα άρθρα 68 επ. του ν. 4307/2014, η διενέργεια δημόσιων πλειοδοτικών διαγωνισμών και οι νόμιμες και δικαστικές προθεσμίες για τη διενέργεια αυτών.

**8.** Η Δημοσίευση αποφάσεων.

**9**. Η κατάθεση δικογράφων. Ισχύει και προκρίνεται η ηλεκτρονική κατάθεση σε όσες διαδικασίες προβλέπεται.

**10.** Η κατάθεση ενδίκων μέσων, δηλώσεων παραίτησης από δικόγραφα ή ένδικα μέσα, δηλώσεων τρίτου, αιτήσεων για έκδοση πιστοποιητικών κληρονομητηρίων, αιτήσεων έκδοσης διαταγών πληρωμής, απόδοσης της χρήσης μισθίου, αιτήσεων περί αναγνώρισης ή τροποποίησης του καταστατικού σωματείων.

**11.** Η διενέργεια αποποιήσεων.

**12.** Η βεβαίωση του γνησίου της υπογραφής για συναινετικά διαζύγια.

**13.** Η χορήγηση αντιγράφων αποφάσεων.

**14.** Η χορήγηση απογράφων.

**15.** Η κατάθεσηαιτήσεων χορήγησης νομικής βοήθειας.

**16.** Πρακτικά συμβιβασμού (άρθρα 209, 214 ΚΠολΔ) θα υπογράφονται ΜΟΝΟ για επείγουσες περιπτώσεις, κατά την κρίση του Ειρηνοδίκη Υπηρεσίας.

Στις περιπτώσεις 9 έως 16 **απαραίτητο** κρίνεται πριν την προσέλευση στο Ειρηνοδικείο να προηγείται τηλεφωνικό ραντεβού.

**17.** Η δημοσίευση δημόσιων και ιδιόγραφων διαθηκών, με την τήρηση ως προς τις δεύτερες αυστηρής σειράς προτεραιότητας. Ειδικότερα, οι ενδιαφερόμενοι θα πρέπει κατόπιν τηλεφωνικής επικοινωνίας, έως την προτεραία της εκάστοτε δικασίμου δημοσίευσης ιδιόγραφων διαθηκών, να εγγραφούν στην οικεία λίστα προτεραιότητας που θα τηρείται στη γραμματεία του δικαστηρίου. Σε κάθε δικάσιμο θα δημοσιεύονται έως 15 ιδιόγραφες διαθήκες, ώστε να αποφευχθεί ο συνωστισμός που παρατηρείται κατά την παραπάνω διαδικασία.

**Γ.** **Επισημαίνεται ότι:**

**1.** Η λειτουργία του Ειρηνοδικείου περιορίζεται στις αναγκαίες ενέργειες για τη διεκπεραίωση των υποθέσεων που σύμφωνα με την παρούσα διεξάγονται ενώπιόν του, καθώς και εκείνων που κατά περίπτωση και κατά την κρίση του Ειρηνοδίκη Υπηρεσίας έχουν κατεπείγοντα χαρακτήρα και χρήζουν άμεσης αντιμετώπισης.

**2.** Η Γραμματεία του Ειρηνοδικείου Κουφαλίων λειτουργεί για το κοινό από τις **10:00 π.μ. έως τη 13:00 π.μ.** και **μόνο με ραντεβού**.

**3. Απαραίτητο** κρίνεται πριν την προσέλευση στο Ειρηνοδικείο να προηγείται τηλεφωνικό ραντεβού (τηλ. **23910 52867**), ώστε να αποφευχθεί ο συνωστισμός.

Για τυχόν επείγοντα ζητήματα παρακαλώ επικοινωνήστε και στο e-mail: eirinodikeiokoufalion@hotmail.gr

**4.** Οι πολιτικές υποθέσεις που είχαν προσδιορισθεί για να συζητηθούν κατά το χρονικό διάστημα της παρούσας αναστολής και δεν εξαιρούνται αυτής (κατά τα διαλαμβανόμενα στην υπό στοιχ. Β΄ της παρούσας), καθώς και όσες αποσυρθούν από το πινάκιο κατά τα προαναφερόμενα, θα µεταφερθούν οίκοθεν σε νέα δικάσιµο, η οποία θα αναρτάται στην πύλη Ψηφιακών υπηρεσιών δικαστηρίων solon.gov.gr µε επιµέλεια της γραμματείας του δικαστηρίου.

**Δ.** **Λειτουργία Πταισματοδικείου**

Κατά το χρονικό διάστημα της παρούσας προσωρινής αναστολής θα διεκπεραιώνονται μόνο οι υποθέσεις που έχουν επείγοντα χαρακτήρα και χρήζουν άμεσης αντιμετώπισης.

**Ε.** Στο πλαίσιο των γενικών κατευθύνσεων που έχουν δοθεί από το Υπουργείο Υγείας, παρακαλώ τους πολίτες και τους πληρεξουσίους δικηγόρους αυτών να μην προσέρχονται στους χώρους του Ειρηνοδικείου, παρά μόνον όσον αφορά στη διεκπεραίωση των προαναφερόμενων εξαιρεθεισών περιπτώσεων και πάντοτε κατόπιν τηλεφωνικής επικοινωνίας με τη γραμματεία του Ειρηνοδικείου, τηρώντας τα προβλεπόμενα υγειονομικά μέτρα έναντι του κορωνοϊού COVID-19, ήτοι:

1) Υποχρεωτική χρήση μη ιατρικής μάσκας,

2) Χρήση αλκοολούχου αντισηπτικού διαλύματος που υπάρχει στους κοινόχρηστους χώρους,

3) Τήρηση απόστασης (1,5) μέτρου μεταξύ των προσώπων.

Το ανώτερο όριο εισερχομένων ατόμων στο ακροατήριο του Ειρηνοδικείου καθορίζεται σε δεκαπέντε (15), χωρίς να υπολογίζονται η Δικαστής και η Γραμματέας.

Με την έναρξη ισχύος της παρούσας παύει η ισχύ της με Αριθ. Πρωτ. 23/12-04-2021 πράξης μου.

Η Διευθύνουσα του Ειρηνοδικείου Κουφαλίων

 Φωτεινή Ράπτη

Ειρηνοδίκης Γ΄